紀危
作者：劉敞
朝代：宋

paragraphs: 四月河水湍，怒風復相乘。
維絕柁亦摧，舟人廢其能。
中流急迴環，頃刻不可勝。
性命委自然，豈知所依憑。
堤旁多聚觀，失色氣崩騰。
孰不願引手，而乏鉤與繩。
嗟我亦天幸，既危乃復興。
追思方厄時，汗出如洗冰。
側聞前此者，覆溺已屢曾。
此事通爲邦，長民可以懲。
因書作長詩，俾不忘戰兢。